Veiligheidswag beroof, aangehouFoto ter illustrasie. (Foto: Netcare 911/Twitter) ŉ Jong veiligheidswag van Welkom is Dinsdag deur mans oorval, beroof en aangehou. Die man was aan diens op ŉ straathoek in Dagbreek toe twee mans met ŉ vuurwapen hom genader het. “Die verdagtes het sy haelgeweer en persoonlike vuurwapen, sowel as ŉ iPhone, tablet en iPad mini gevat. Sy bestuurder- en wapenlisensie, identiteitsdokument en twee bankkaarte is ook gebuit,” het kapt. Stephen Thakeng, woordvoerder van die Vrystaatse polisie, gesê. Hierna het die mans hom na ŉ nabygeleë veld geneem, waar sewe of agt ander verdagtes ook teenwoordig was. “Meeste van die verdagtes is toe na Welkom Electrical en het die veiligheidswag met twee verdagtes agtergelaat. Hy het skote gehoor en sy ontvoerders het op die vlug gelaan en hom alleen in die veld gelaat.” Volgens die polisie is hy deur ander veiligheidswagte en lede van die polisie in die veld gevind. Die polisie ondersoek ŉ saak van gewapende roof.